Informatīvais ziņojums “Par Taisnīgas pārkārtošanās teritoriālā plāna projektu un tā plānotajām investīcijām Eiropas Savienības fondu 2021.-2027.gada plānošanas perioda Darbības programmas sestajā politikas mērķī”

Informatīvā ziņojuma mērķis ir informēt par Eiropas Savienības (turpmāk – ES) Taisnīgas pārkārtošanās teritoriālā plāna (turpmāk – TPTP) projekta līdzšinējo sagatavošanas procesu un panākto progresu.

1. **Taisnīgas pārkārtošanās fonds**

2020. gada 14. janvārī tika publicēts priekšlikums *COM(2020) 22 final* Eiropas Parlamenta un Padomes regulai, *ar ko izveido Taisnīgas pārkārtošanās fondu*[[1]](#footnote-2) (turpmāk – TPF), savukārt 2021. gada 3. martā ES Padomes Pastāvīgo pārstāvju komitejas sanāksmes ietvaros tika apstiprināta panāktā politiskā vienošanās par TPF regulas[[2]](#footnote-3) priekšlikumu kā daļu no Kohēzijas politikas regulu pakotnes.

TPF mērķis ir mazināt klimata pārmaiņu radīto negatīvo ietekmi, atbalstot vissmagāk skartās teritorijas un attiecīgos darba ņēmējus, un veicināt līdzsvarotu sociālekonomisko pārkārtošanos. TPF palīdz sniegt reģioniem un cilvēkiem iespēju risināt jautājumus saistībā ar sociālajām, nodarbinātības, ekonomiskajām problēmām un vides sekām, ko rada pārkārtošanās uz 2030. gadam izvirzītajiem ES enerģētikas un klimata mērķrādītājiem un klimatneitrālu ES ekonomiku līdz 2050. gadam, saskaņā ar Parīzes nolīguma mērķiem.[[3]](#footnote-4)

Latvijas grantu veidā ir 191 606 819 *euro* jeb 1% no kopējās TPF dalībvalstu kopsummas esošajās cenās, no kuriem 107 707 235 *euro* ir piešķīrumi no ES Atveseļošanas instrumenta (turpmāk – *NextGen*), kas ir pieejams 2021.-2022. gadam un izlietojams līdz 2026. gadam, savukārt 83 899 584 *euro* ir piešķīrumi no daudzgadu finanšu shēmas (turpmāk – DFS) resursiem, kas ir pieejami līdz ES fondu 2021.– 2027.gada beigām un kas jāizlieto līdz 2029. gada beigām.[[4]](#footnote-5) Finansējuma piešķīrums dalībvalstij tiek aprēķināts, balstoties uz kritērijiem, kas atspoguļo dalībvalstu un reģionu sociālekonomiskos rādītājus, kas aprēķinos tiek svērti ar 50 % katrs: (1) siltumnīcefekta gāzu (turpmāk – SEG) emisijas no rūpnieciskiem objektiem reģionos, kuros šīs emisijas oglekļietilpīgums pārsniedz ES vidējo rādītāju; (2) nodarbinātības līmenis ogļu un lignīta ieguvē; (3) nodarbinātības līmenis rūpniecībā 1. punktā minētajos reģionos; (4) kūdras ražošana; (5) degslānekļa ražošana. Latvijas gadījumā TPF atbalsta aprēķinā īpaša ietekme saistīta ar kūdras ražošanu. Lai nodrošinātu pienācīgu līdzekļu koncentrāciju, tiek ņemts vērā arī nacionālā kopienākuma rādītājs (turpmāk – NKI) uz vienu iedzīvotāju apjoms, tādējādi piešķīrumu valstij palielina vai samazina, atspoguļojot starpību starp valsts NKI uz vienu iedzīvotāju un ES vidējo rādītāju šajā jomā. Tāpat ir ieviests maksimālais apjoms (2 mljrd. *euro*), lai nodrošinātu taisnīgāku un līdzsvarotu sadalījumu starp dalībvalstīm. Lai nodrošinātu TPF resursu efektīvu izmantošanu, piekļuve TPF ir ierobežota līdz 50 % no valsts piešķīruma tām dalībvalstīm, kuras vēl nav apņēmušās izpildīt mērķi, kas atbilst Parīzes nolīguma mērķiem, – līdz 2050. gadam panākt klimatneitrālu ES, atlikušos 50 % darot pieejamus plānošanai, tiklīdz dalībvalstis apņemsies šo mērķi izpildīt. Latvija apņēmās sasniegt klimatneitralitāti 2020.gada sākumā, sagatavojot Latvijas stratēģiju klimatneitralitātes sasniegšanai līdz 2050. gadam[[5]](#footnote-6) un Nacionālo enerģētikas un klimata plānu (turpmāk – NEKP),[[6]](#footnote-7) saskaņā ar kuru jāveic TPF plānošana.

1. **Taisnīgas pārkārtošanās teritoriālais plāns**

Lai saņemtu TPF finansējumu, dalībvalstij ir nepieciešams izstrādāt TPTP,ko apstiprina Eiropas Komisija (turpmāk – EK). TPTP ietvaros nepieciešams izklāstīt pārkārtošanās procesu saskaņā ar NEKP, kā arī noteikt, kuras teritorijas pārejā uz klimatneitralitāti ir skartas vissmagāk un kur jākoncentrē TPF atbalsts. Minētajām teritorijām jābūt precīzi noteiktām un tām jāatbilst kopējās statistiski teritoriālo vienību klasifikācijas 3. līmenim ("NUTS 3. līmeņa reģioni"). TPTP jāapraksta konkrētas veicamās darbības, lai sasniegtu 2030. gadam izvirzītos ES enerģētikas un klimata mērķrādītājus un līdz 2050. gadam panāktu klimatneitrālu ES ekonomiku, jo īpaši attiecībā uz tādu jomu pārveidošanu vai slēgšanu, kuros veic darbības ar augstu SEG intensitāti. TPTP jāizklāsta minēto teritoriju grūtības un vajadzības, t.sk. ņemot vērā depopulācijas riskus un jānosaka nepieciešamo darbību veidi, lai veicinātu nodarbinātības iespējas TPTP atbalstu saņemošajos reģionos un nodrošinātu pret klimata pārmaiņām noturīgu ekonomisko darbību saskaņotu attīstību, kuras atbilst arī pārkārtošanai uz klimatneitrālu ekonomiku un Eiropas zaļā kursa mērķiem.

Ministru kabineta 2020. gada 10. marta sēdē tika apstiprināta Vides aizsardzības un reģionālās attīstības ministrijas (turpmāk – VARAM) sagatavotā Latvijas Republikas nacionālā pozīcija Nr. 1 “*Par priekšlikumu Eiropas Parlamenta un Padomes regulai ar ko izveido Taisnīgas pārkārtošanās fondu*” (turpmāk – Nacionālā pozīcija).[[7]](#footnote-8) Pamatojoties uz 2020. gada 10. marta Ministru kabineta sēdes protokola Nr. 1028. punktu, VARAM sadarbībā ar nozaru ministrijām tika uzdots izstrādāt Latvijas TPTP.[[8]](#footnote-9) Tāpat VARAM ir izveidojusi ekspertu darba grupu, tādējādi nodrošinot gan nozaru ministriju, gan Latgales, Vidzemes, Kurzemes un Zemgales plānošanas reģionu pārstāvju, sociālo sadarbības partneru, kā arī biedrības "Latvijas kūdras asociācija" iesaisti TPTP sagatavošanā.

EK 2020.gada ziņojuma par Latviju D pielikumā[[9]](#footnote-10) ir noteikusi rekomendācijas Latvijai attiecībā uz TPF, pamatojoties uz kūdras jomā radīto SEG analīzi un secinot, ka Vidzeme un Latgale ir reģioni, kuros pāreja uz klimatneitrālu ekonomiku radītu vislielāko sociālekonomisko ietekmi. Pamatojoties uz šo sākotnējo novērtējumu, EK turpina uzsvērt, ka TPF investīcijas jākoncentrē šajos divos reģionos, vienlaikus pastāv iespēja, ka EK var pieņemt lēmumu paplašināt TPF Latvijas ģeogrāfisko tvērumu, ja tas nacionāli tiks būtiski pamatots. EK ieskatā TPF finansējuma ieguldījumi būtu mērķtiecīgāki, ja investīcijas tiktu īstenotas ar šaurāku ģeogrāfisko tvērumu, tādējādi panākot reģionāli koncentrētākus ieguldījumus. Darbs pie transformācijas ietekmi pamatojošo datu analīzes un pārejai uz klimatneitrālu ekonomiku nepieciešamo investīciju pamatojumu sagatavošanas turpinās, līdz ar to turpinās arī diskusijas par TPF ģeogrāfisko tvērumu.

Latvijas TPTP projekts, kas pievienots informatīvā ziņojuma 1. pielikumā “Taisnīgas pārkārtošanās teritoriālais plāns”, izstrādāts, lai noteiktu prioritārās investīciju jomas un pamatnosacījumus tajos reģionos*,* kur ar pārkārtošanos uz klimatneitrālu ekonomiku saistītie izaicinājumi ir vislielākie, kā arī, lai novērstu reģionālo atšķirību palielināšanos. TPTP plānotās investīcijas ietvertas ES struktūrfondu un Kohēzijas fonda darbības programmas 2021.-2027.gadam (turpmāk – DP) 6.politikas mērķī “Taisnīgas pārkārtošanās fonda investīcijas”.

Attiecībā uz TPTP teritoriālo tvērumu Latvija ir definējusi kritērijus, lai identificētu pārkārtošanās vissmagāk skartos reģionus: (1) kūdras ieguves apjomi un nerekultivēto vēsturisko kūdras ieguves vietu izplatība; (2) nodarbinātības un bezdarba līmeņa rādītāji reģionos; (3) reģionālie IKP rādītāji; (4) enerģētika un uzņēmējdarbības energoietilpība reģionos; (5) demogrāfijas tendences. Kopumā pēc visu kritēriju reģionālās analīzes TPTP ir secināts, ka Rīgas un Pierīgas statistiskajiem reģioniem ir labāks sniegums nekā pārējiem reģioniem analizētajos kritērijos, izņemot lielo īpatsvaru enerģētiskās kūdras ieguvē, taču kopumā abos šajos reģionos ir labāka sociālekonomiskā situācija kā pārējos četros reģionos. Vairākos rādītājos Zemgales un Kurzemes statistisko reģionu rezultāti ir zemāki salīdzinājumā ar Rīgas un Pierīgas statistiskajiem reģioniem, un Latgales un Vidzemes statistisko reģionu rādītāji ir viszemākie gandrīz visās analizētajās jomās. Tādējādi četri reģioni - Zemgale, Kurzeme, Vidzeme un Latgale - ir uzrādījuši zemākus rezultātus salīdzinājumā ar Rīgas un Pierīgas reģioniem. Līdz ar to sagatavotais TPTP projekts, ievērojot arī Nacionālajā pozīcijā minēto, paredz plašāku ģeogrāfisku tvērumu, ietverot ne tikai Latgali un Vidzemi, bet arī Zemgali un Kurzemi.

TPTP projekta izstrādes procesa sākuma stadijā 2020. gada pirmajā pusē tika identificēti un iesaistīti partneri valsts, reģionālā un vietējā līmenī, tostarp arī 2020.gada 28.septembrī noslēdzot līgumu ar tehniskās palīdzības sniedzēju *PricewaterhouseCoopers SIA* TPTP izstrādes atbalstam. No 2020. gada novembra līdz 2021. gada maijam *PricewaterhouseCoopers* SIA sadarbībā ar VARAM ir organizējuši tikšanās, kā arī veikuši intervijas, aptaujas, darbnīcas un darba vizītes ar plānošanas reģioniem, ministrijām (t.sk. ar Finanšu ministrijas, Ekonomikas ministrijas (turpmāk – EM), Izglītības un zinātnes ministrijas (turpmāk – IZM), Labklājības ministrijas, Zemkopības ministrijas un Satiksmes ministrijas pārstāvjiem), sadarbības un sociālajiem partneriem (t.sk. ar biedrības "Latvijas kūdras asociācija", arodbiedrību apvienības "Latvijas Brīvo arodbiedrību savienība", biedrības "Latvijas Darba devēju konfederācija", biedrība "Latvijas Tirdzniecības un rūpniecības kamera", biedrības "Latvijas Pašvaldību savienība" pārstāvjiem). TPTP projekta pilnveidošanas gaitā tika organizētas ES fondu Uzraudzības komitejas sēdes, apakšgrupu, reģionāla līmeņa darba grupu sanāksmes un TPTP izstrādes sanāksmes, t.sk. nacionāla līmeņa ekspertu darba grupas sanāksmes 2020. gada 25. novembrī un 2021.gada 19.-20. janvārī, kurā tika pārstāvētas nozaru ministrijas, Kurzemes plānošanas reģions, Latgales plānošanas reģions, Vidzemes plānošanas reģions, Zemgales plānošanas reģions, sociālie un sadarbības partneri (biedrība "Latvijas Darba devēju konfederācija", biedrība "Latvijas Pašvaldību savienība", biedrība "Latvijas Lielo pilsētu asociācija", biedrība "Latvijas kūdras asociācija"). Savukārt laika posmā no 2020. gada 4. līdz 18. decembrim ikvienam interesentam ir bijusi iespēja izteikt komentārus, piedaloties [TPTP projekta sabiedriskajā apspriešanā.](https://www.fm.gov.lv/lv/eiropas-savienibas-atveselosanas-un-noturibas-mehanisma-plans) Sabiedriskās apspriešanas izziņa un aktualizētais TPTP projekts publicēts VARAM mājaslapā 2021. gada 18. janvārī. Tāpat tika organizētas atkārtotas tematiskās diskusijas par DP un TPF, kur pārstāvētas gan nozaru ministrijas, gan sociālie un sadarbības partneri. TPTP pilnveidošanā būtiska loma ir EK komentāriem, kas saņemti gan rakstiski, gan izteikti notikušajās diskusijās, lai nodrošinātu TPTP atbilstību nepieciešamajām prasībām. Tāpat tikušas organizētas arī atsevišķas sarunas par konkrētiem TPTP investīciju satura jautājumiem ar attiecīgajiem sociālajiem un sadarbības partneriem. 2020. gada 23. novembrī VARAM ir saņēmusi Vides pārraudzības valsts biroja vēstuli, kurā tika minēts, ka TPTP nav konstatējams kā plānošanas dokuments, uz kuru attiecas prasība veikt stratēģiskā ietekmes uz vidi novērtējuma procedūru. TPTP paredzēts, lai nodrošinātu mērķētas investīcijas infrastruktūras pielāgošanā, inovāciju attīstībā un to ieviešanā virzībai uz klimatneitralitāti, vienlaikus investīcijas nav paredzētas būtiskos jaunos virzienos vai jaunu mērķu sasniegšanai, kas jau nebūtu definēti un vērtēti saistīto nozaru plānošanas dokumentos, kam stratēģiskais novērtējums veikts.

Latvijas TPTP iekļauti divi galvenie virzieni – (1) Kūdras nozares pārkārtošanās un atbalsts reģionālās ekonomikas pārstrukturēšanai; (2) Atbalsts sociālekonomisko seku mazināšanai reģionos pārejā uz klimatneitrālu ekonomiku. TPTP investīcijas ietver Vidzemes, Latgales, Zemgales un Kurzemes reģionā plānotos divus pārkārtošanās virzienus un attiecīgos pasākumus TPF pieejamā finansējuma 191,6 milj. *euro* ietvaros, kā arī tehniskās palīdzības finansējumu TPF atbalstam 7,66 milj. *euro* apmērā. TPTP finansējuma piešķīrums sadalījumā pa plānotajiem virzieniem un pasākumiem norādīts informatīvā ziņojuma 2.pielikumā “Taisnīgas pārkārtošanās teritoriālā plāna pasākumiem pieejamais Taisnīgas pārkārtošanās fonda finansējums”.

Ievērojot TPF atbalsta piešķīruma pamatojumu, kā arī TPF regulas nosacījumus par attiecīgu SEG emisiju samazināšanu, TPTP ir orientēts uz kūdras nozares sektoru, t.sk. paredzot atteikties no kūdras izmantošanas enerģētikā, kā arī degradēto kūdras purvu (t.sk. vēsturisko kūdras ieguves vietu) rekultivācijas aktivitātes, kas nodrošinās SEG emisiju samazināšanu kūdras nozarē. Vienlaikus, ņemot vērā TPTP sociālekonomiskās pārkārtošanās dimensiju, TPTP paredz arī atbalstu reģionālās ekonomikas pārstrukturēšanai un atbalstu sociālekonomisko seku mazināšanai reģionos pārejā uz klimatneitrālu ekonomiku.

2.1. Kūdras nozares pārkārtošanās un atbalsts reģionālās ekonomikas pārstrukturēšanai

Virziena ietvaros paredzēts īstenot šādus pasākumus un noteikt atbildīgās institūcijas par pasākumu īstenošanu: (1) Pasākumi SEG emisiju samazināšanai kūdras sektorā (VARAM); (2) Dabas resursu ilgtspējīga izmantošana (VARAM, IZM); (3) Atbalsts uzņēmējdarbībai nepieciešamās publiskās infrastruktūras attīstībai, veicinot pāreju uz klimatneitrālu ekonomiku industriālajās zonās (VARAM); (4) Uzņēmējdarbības “zaļināšanas” un produktu attīstības pasākumi, veicinot energoefektivitātes paaugstināšanu un energoefektīvu tehnoloģiju ieviešanu uzņēmumos (EM).

SEG emisiju samazināšanai kūdras sektorā līdz 2030.gadam tiks pakāpeniski pārtraukta kūdras izmantošana enerģētikā, t.sk. paredzot piemērot dabas resursu nodokli kūdrai kā kurināmajam, un līdz ar to arī enerģētiskās kūdras ieguve, un TPTP atbalsta ietvaros tiks veikta degradēto kūdras purvu (t.sk. vēsturisko kūdras ieguves vietu) rekultivācija. Dabas resursu ilgtspējīgas izmantošanas atbalsts tiks sniegts, atjaunojot ES nozīmes biotopus vai purvu ekosistēmas, kā arī attīstot pētniecību dabas resursu ilgtspējīgai izmantošanai, īpaši klimata mērķu kontekstā.

Lai nodrošinātu reģionu pāreju uz klimatneitralitāti, veicinot gan uzņēmējdarbības “zaļināšanu”, gan nodarbinātības un nefinanšu investīciju piesaistes iespējas, tiks sniegts atbalsts gan uzņēmējdarbības atbalsta infrastruktūrai, gan tehnoloģiju attīstībai un nomaiņai. Uzņēmējdarbības atbalsta infrastruktūras attīstībai atbalsts tiks sniegts saskaņā ar komersantu pieprasījumu, t.sk. izveidojot un attīstot pašvaldību industriālās zonas, kurās patērē atjaunojamos energoresursus. Uzņēmējdarbības “zaļināšanas” ietvaros plānoti energoefektivitātes paaugstināšanas pasākumi, jaunu energoefektīvu un resursu efektīvu tehnoloģiju ieviešana uzņēmumā, atjaunojamo energoresursu tehnoloģiju ieviešana. Produktu attīstības ietvaros plānots atbalsts pētniecības ideju prototipēšanai, jaunradīto tehnoloģiju pārnesei ražošanā, kā arī klimata ekonomikai pielietojamu produktu izstrāde un to ieviešana ražošanā.

**2.2. Atbalsts sociālekonomisko seku mazināšanai reģionos pārejā uz klimatneitrālu ekonomiku**

Virziena ietvaros paredzēts īstenot šādus pasākumus un noteikt atbildīgās institūcijas par pasākumu īstenošanu: (1) Prasmju attīstības, pilnveides un pārkvalificēšanas piedāvājuma attīstība pārejai uz klimatneitralitāti īpaši skartajās teritorijās (IZM, VARAM); (2) Bezizmešu mobilitātes veicināšana pašvaldībās (VARAM). Prasmju attīstības, pilnveides un pārkvalificēšanas piedāvājuma attīstības ietvaros plānots nodarbināto prasmju paaugstināšanas atbalsts kvalifikācijas iegūšanai (t.sk. izmantojot darba vidē balstītu mācību pieeju, industriālās pārejas un uzņēmējdarbības veicināšanai nozarēs, kas veic ekonomikas transformāciju uz klimatneitralitāti), atbalsts darba spēka mācībām (t.sk. darba devēja noteikts atbalsts jaunas kvalifikācijas iegūšanai vai darba spēka pārcelšanai nepieciešamo prasmju pilnveidei, kā arī atbalsts Prasmju fonda veidošanai un attīstīšanai), atbalsts reģiona ekonomiskās transformācijas virzieniem atbilstošu speciālistu sagatavošana īsā cikla izglītības programmās (saskaņā ar uzņēmēju pieprasījumu), kā arī plānotas mācības un citi pārkvalificēšanas pasākumi operatīvai un mērķtiecīgai no darba tiesiskajām attiecībām atbrīvoto cilvēku integrēšanai darba tirgū, nepasliktinot to sociālo stāvokli. Tāpat, lai nodrošinātu reģionu virzību uz klimatneitrālu ekonomiku, plānots atbalsts pašvaldību un plānošanas reģionu prasmju paaugstināšanai, sniedzot vietējā līmenī nepieciešamās zināšanas un prasmes par transformācijas nepieciešamību un ietekmi uz teritoriju, sekmējot sociāli ekonomisko attīstību un sociālekonomisko seku mazināšanu saistībā ar klimata pārmaiņām, t.sk. kontekstā ar kūdras nozares pārkārtošanos.. Savukārt, bezizmešu mobilitātes veicināšanu pašvaldībās plānots veikt, atbalstot pašvaldību pasažieru pārvadājumu transporta modernizēšanu, nodrošinot klimatam draudzīgāku transportlīdzekļu izmantošanu un SEG emisiju samazināšanu pašvaldību transportā, kā arī tā apkalpošanai un darbībai nepieciešamo uzlādes vai uzpildes infrastruktūru.

1. **Secinājumi un turpmākie uzdevumi**

Sagaidāms, ka 2021. gada trešajā ceturksnī stāsies spēkā TPF regula, kas ir priekšnosacījums, lai Latvijas nacionālo TPTP varētu iesniegt EK apstiprināšanai. Ja TPF regulējums tiks pieņemts 2021. gada vidū, provizoriski var plānot, ka TPTP pasākumu projektu vērtēšanas kritēriji nacionālā līmenī tiks izstrādāti 2022. gada pirmajā pusē, savukārt Ministru kabineta noteikumu projektu sagatavošana gaidāma 2022. gada vidū, tāpēc jau 2022. gada beigās varētu plānot uzsākt TPTP ietverto pasākumu projektu atlasi. TPTP ietvaros identificēto pasākumu (projektu) ieviešana tiks paredzēta ES fondu sistēmas ietvaros. TPF investīcijas tiek plānotas ES fondu 2021.-2027.gada plānošanas perioda Darbības programmas 6.1.prioritātes “Pāreja uz klimatneitralitāti” 6.1. specifiskā atbalsta mērķa “Dot reģioniem un cilvēkiem iespēju risināt sociālās, ekonomiskās un vides sekas, ko rada pāreja uz klimatneitrālitāti” ietvaros, tāpēc TPTP nepieciešams iesniegt Ministru kabinetā apstiprināšanai kā daļu no ES fondu 2021.-2027.gada plānošanas perioda Darbības programmas vai kā tās pielikumu, tādējādi veidojot vienotu dokumentu.

Lai nodrošinātu TPF investīciju ieviešanu, nepieciešams noteikt atbildības sadalījumu, ievērojot TPTP ministriju kompetences jomas, kas noteiktas šī informatīvā ziņojuma 2. pielikumā “*Taisnīgas pārkārtošanās teritoriālā plāna pasākumiem pieejamais Taisnīgas pārkārtošanās fonda finansējums*”.

Ievērojot to, ka TPTP paredz līdz 2030. gadam atteikties no kūdras izmantošanas enerģētikā, EM un VARAM līdz 2023. gada 1. jūlijam jāizstrādā attiecīgi tiesību akti un minētais jautājums jāņem vērā arī citu plānošanas dokumentu un tiesību aktu izstrādē (piemēram, izstrādē esošajā likumprojektā “Grozījumi Enerģētikas likumā”; VSS-307).

Ņemot vērā minēto, informatīvajam ziņojumam ir pievienots Ministru kabineta sēdes protokollēmuma projekts un divi pielikumi: 1.pielikums “*Taisnīgas pārkārtošanās teritoriālais plāns*” un 2.pielikums “*Taisnīgas pārkārtošanās teritoriālā plāna pasākumiem pieejamais Taisnīgas pārkārtošanās fonda finansējums*”.

Vides aizsardzības un reģionālās attīstības ministrs Artūrs Toms Plešs

L. Lazdiņa 67026461,

[laura.lazdina@varam.gov.lv](mailto:laura.lazdina@varam.gov.lv)

1. Priekšlikums Eiropas Parlamenta un Padomes Regula, ar ko izveido Taisnīgas pārkārtošanās fondu COM/2020/22 final Pieejams: <https://eur-lex.europa.eu/legal-content/LV/TXT/?uri=CELEX:52020PC0022> [↑](#footnote-ref-2)
2. *Just Transition Fund (JTF) Regulation - Confirmation of the final compromise text with a view to agreement* 6183/21 Pieejams: <https://data.consilium.europa.eu/doc/document/ST-6183-2021-INIT/en/pdf> [↑](#footnote-ref-3)
3. ANO Parīzes nolīgums. Pieejams: <https://likumi.lv/ta/lv/starptautiskie-ligumi/id/1730> [↑](#footnote-ref-4)
4. TPF regulas priekšlikuma I pielikuma “Piešķīrumi dalībvalstīm” dati norādīti 2018. gada cenās, sastādot 175 milj. *euro* kopējo piešķīrumu, no kuriem 100 milj. ir piešķīrums no *NextGen* un 75 milj. ir piešķīrums no DFS. Pieejams: <https://data.consilium.europa.eu/doc/document/ST-6183-2021-INIT/en/pdf> [↑](#footnote-ref-5)
5. Latvijas stratēģiju klimatneitralitātes sasniegšanai līdz 2050. gadam. Pieejams: <http://polsis.mk.gov.lv/documents/6641> [↑](#footnote-ref-6)
6. Nacionālais enerģētikas un klimata plāns 2021.-2030.gadam. Pieejams: <https://www.em.gov.lv/lv/nacionalais-energetikas-un-klimata-plans> [↑](#footnote-ref-7)
7. Latvijas Republikas nacionālā pozīcija Nr.1 "Par priekšlikumu Eiropas Parlamenta un Padomes regulai, ar ko izveido Taisnīgas pārkārtošanās fondu". Pieejams: <http://tap.mk.gov.lv/mk/tap/?pid=40484818> [↑](#footnote-ref-8)
8. Ministru kabineta sēdes protokols. Pieejams: <https://likumi.lv/ta/id/313220-ministru-kabineta-sedes-protokols> [↑](#footnote-ref-9)
9. Komisijas dienestu darba dokuments: 2020.gada ziņojums par Latviju. Pieejams: <https://ec.europa.eu/info/sites/info/files/2020-european_semester_country-report-latvia_lv.pdf> [↑](#footnote-ref-10)